รายการเดินหน้าประเทศไทย : ประชารัฐรวมพลัง สร้างยุวแรงงาน ออกอากาศวันอาทิตย์ที่ 18 มีนาคม 2561
พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวถึงโครงการประชารัฐรวมพลัง สร้างยุวแรงงาน ผ่านรายการเดินหน้าประเทศไทย ว่า โครงการดังกล่าวเป็นอีกหนึ่งโครงการดีๆ ที่ได้รับการสนับสนุนจากหน่วยงานภาครัฐและเอกชน เพื่อส่งเสริมให้เยาวชนไทย นักเรียน นักศึกษา ได้มีโอกาสใช้เวลาว่าง โดยเฉพาะในช่วงปิดภาคเรียนได้เรียนรู้จากการทำงาน มีประสบการณ์จากการทำงานจริง ทั้งยังเป็นการเตรียมความพร้อมก่อนเข้าสู่ตลาดแรงงานหลังเรียนจบ รวมถึงทำให้มีรายได้ระหว่างการเรียนและเห็นคุณค่าของเงินด้วย ขณะที่ในโครงการนี้มีตำแหน่งงานรองรับถึง 34,781 อัตรา และมีสถานประกอบการเข้าร่วมโครงการถึง 700 แห่ง 
สำหรับเยาวชนที่ได้เข้าร่วมโครงการประชารัฐรวมพลัง สร้างยุวแรงงานแล้ว ยังได้รับใบประกาศรับรองการผ่านงานจากสถานประกอบการ 
โดยนักเรียน นักศึกษา หรือสถานศึกษาใดสนใจสามารถติดต่อสอบถามรายละเอียดได้ที่สำนักงานแรงงานจังหวัด สำนักงานจัดหางานกรุงเทพมหานครพื้นที่ 1-10 สำนักงานจัดหางานจังหวัดทุกจังหวัด หรือโทรศัพท์ที่หมายเลขสายด่วนกระทรวงแรงงาน 1506

ปัทมา สุทธิประทีป / สวท.